Άσκηση Θρησκευτικών

Θεματική Ενότητα 1-Σύγκριση κείμενων

 Τα δυο κείμενα στην *Θεματική ενότητα 1,* έχουν ως θέμα τις επιπτώσεις τουδιαδικτύου στον άνθρωπο και ιδιαίτερα στους νέους. Το καθένα αναλύει διαφορετικούς κλάδους σωστής και λάθους χρήσης του διαδικτύου στην καθημερινότητα του σύγχρονου ανθρώπου.

 Ο «κυβερνοεκφοβισμός» ή διαδικτυακός εκφοβισμός, όπως ορίζεται στο πρώτο κείμενο, είναι ένα αρκετά διαδεδομένο φαινόμενο της εποχής μας, που αναδεικνύει τις αρνητικές συνέπειες της ραγδαίας ανάπτυξης της χρήσης του διαδικτύου. Είναι μια μορφή εκφοβισμού αρκετά διαδεδομένη στην παιδική και εφηβική ηλικία, όπου το θύμα δέχεται απειλές, εκβιασμούς και παρενοχλήσεις μέσω διαδικτύου. Ο διαδικτυακός θύτης εκμεταλλεύεται την ευκολία εύρεσης στοιχείων και προσωπικών δεδομένων άλλων χρηστών και τα χρησιμοποιεί για να επιτύχει τους σκοτεινούς σκοπούς του. Η ανωνυμία και η ευκολία που παρέχεται στο θύτη ώστε να δρα ανενόχλητος απ’ οπουδήποτε είναι σημαντικοί παράγοντες που βοηθούν την εξάπλωση του φαινομένου. Είναι πολύ σημαντικό λοιπόν, να γίνεται σωστή και προσεκτική χρήση του διαδικτύου, ώστε να περιορίζονται οι αρνητικές συνέπειες και τα προβλήματα από την λανθασμένη χρήση του, και να αποτελεί πηγή γνώσης και εργαλείο εκμάθησης.

 Αυτό ακριβώς είναι το θέμα του δεύτερου βίντεο. Μιλάει για ένα πείραμα που έκανε ένας Ινδός καθηγητής πληροφορικής, με αγράμματα παιδιά που έμαθαν να χειρίζονται τον ηλεκτρονικό υπολογιστή και να περιπλανιούνται στο διαδίκτυο μέσα σε 8 ώρες, χωρίς καμία προηγούμενη διδαχή. Αυτό το πείραμα αποδεικνύει ότι τα παιδιά μπορούν να μάθουν να χειρίζονται υπολογιστές πολύ εύκολα και να χρησιμοποιούν το διαδίκτυο ως δίαυλο για την μεταφορά πληροφοριών και γνώσεων σε πολλούς τομείς της επιστήμης. Αυτός θα έπρεπε να είναι ο κύριος στόχος του σημερινού σχολείου ώστε να προσφέρονται στους μαθητές νέες δυνατότητες μάθησης και εκπαίδευσης. Έτσι οδηγούμαστε στο συμπέρασμα, ότι η χρήση του διαδικτύου στα σχολεία θα ήταν μια έξυπνη κίνηση καθώς τα περισσότερα παιδιά θα το έβλεπαν ως πρόκληση και όχι ως καταναγκασμό.

Συμπερασματικά θα λέγαμε ότι στα δυο κείμενα παρουσιάζονται δυο αντίθετες χρήσεις του διαδικτύου, από τη μια πλευρά τις τεράστιες ευκαιρίες που ανοίγει για μάθηση και μεταφορά γνώσης και από την άλλη πλευρά τη χρήση του ως μέσο για διαδικτυακό εκφοβισμό. Είναι λοιπόν απαραίτητο εμείς οι μαθητές να μάθουμε να χρησιμοποιούμε το διαδίκτυο με προσοχή και σύνεση ώστε να εμποδίζουμε κατά το δυνατόν τις τυχόν αρνητικές συνέπειες της χρήσης του

**Δημήτρης Κουρεντζής, 17/9/2016,**

**Υπεύθυνος Καθηγητής: Γ.Καπετανάκης**